Gedagte vir die dag: Ons moet mekaar liefhêFoto verskaf aan Maroela Media Lees: 1 Johannes 4:7-11 Geliefdes, laat ons mekaar aanhou liefhê, want volmaakte liefde is van God afkomstig. Elkeen wat só liefhet, is uit God gebore en ken God persoonlik. (1 Johannes 4:7) Naasteliefde is seker een van die onderwerpe in die Bybel waaroor daar die meeste geskryf word. Dit is waarskynlik ook een van die moeilikste dinge om opreg te doen. Die Bybel gee egter vir ons redelik spesifieke riglyne hieroor. Maar kom ons begin by die begin: Wie is ons naaste? Wie sê God is ons naaste? Volgens Bybelse riglyne is enigiemand wat oor jou pad kom jou naaste. Naam, voorkoms, status, geslag en kleur maak nie saak nie. Hoe moet ons ons naaste liefhê? Die Here self stel vir ons die voorbeeld. God het ons so liefgehad dat Hy sy enigste Seun gestuur het om vir ons sondes te sterf (Joh. 3:16). Die Here het die hoogste prys betaal om sy liefde aan ons te bewys; daarom moet ons sy voorbeeld volg van hoe om ons naaste lief te hê. Vir die Here is geen prys te hoog om naasteliefde te demonstreer nie. Niks is vir Hom te veel nie. Hy buig laag om sy kinders te help. Hy versorg sy kinders soos niemand anders kan nie. Die Here is ons voorbeeld in hoe om ons naaste lief te hê en verwag dat ons dit nadoen; daarom het ons geen reg om ons oor ander mense aan te stel nie. Ons kan nooit dink ons is beter as iemand anders nie. Ons mag nie op mense neersien of nie hulle menswees erken in die gemeenskap nie. Voor die Here is ons almal dieselfde. Ons lees in 1 Johannes 4:7 as ons ons naaste liefhet soos die Here ver wag, staan ons in ’n persoonlike verhouding met God. Omdat God ons tot die uiterste toe liefgehad het, moet ons mekaar ook tot die uiterste toe liefhê (v. 11). Here, om jou naaste lief te hê soos jouself kom nie elke dag maklik vir my nie. Ek bid vandag ernstig dat U my hart sal vul met u Goddelike liefde vir my naaste. Amen.